Helen Zille sluit by IRV aanHelen Zille. Foto: Armand Hough/African News Agency(ANA) Helen Zille, voormalige Wes-Kaapse premier en leier van die DA, het haar as senior navorsingsgenoot oor beleid by die Instituut vir Rasseverhoudinge (IRV) aangesluit. Die IVR het in ŉ verklaring gesê die stap bring twee van die land se hardste hervormingstemme bymekaar. “Ons moet die rasse-nasionalistiese en marxistiese idees wat die toekoms van elke Suid-Afrikaner bedreig, verslaan. “Die IRV verskaf ŉ platform vir alle bekommerde Suid-Afrikaners om by te dra tot die stryd om idees deur drie goed te doen, naamlik die middel te verenig, eiendomsreg te beskerm en individuele vryheid te bevorder,” het Zille gesê. Volgens die IRV sal Zille haar aansienlike invloed bydra tot die organisasie se pogings om steun te kry teen grondonteiening sonder vergoeding, om spaar- en pensioengeld veilig te hou, die vernietiging van die land se gesondheidsektor deur die Nasionale Gesondheidsversekering (NGV) en die aanneem van bemagtigingsbeleid gegrond op werklike benadeling eerder as ras. Zilla het haar loopbaan in die joernalistiek begin by die Rand Daily Mail. Sy het in 1999 die politiek betree toe sy tot die Wes-Kaapse provinsiale parlement verkies is. Sy het as LP gedien voor sy tot burgemeester van Kaapstad verkies is en in 2009 as premier van die Wes-Kaap ingehuldig is. Zille was van 2007 tot 2015 die leier van die DA.